REGULAMENT OFICIAL DE ORGANIZARE ȘI DESFĂȘURARE
Cupa Bibliotecii la Fotbal pe consolă – Ediția I
CAMPIONAT EA SPORTS FC 24 – PS5 ⚽

Prezentul regulament stabilește condițiile de înscriere, participare și desfășurare a turneului organizat în cadrul Nocturnei Bibliotecii. Participarea la competiție presupune cunoașterea și respectarea prevederilor sale.
Art. 1 - Organizatorul și scopul competiției
Turneul este organizat de Biblioteca Municipală „Radu Rosetti” Onești, în cadrul evenimentului Nocturna Bibliotecii 2026. Competiția are caracter recreativ și urmărește încurajarea socializării, fair-play-ului, spiritului competitiv și petrecerii timpului liber într-un cadru organizat.
Art. 2 - Data, locul și programul
Turneul se desfășoară la sediul Bibliotecii Municipale „Radu Rosetti” Onești, în data de 20 noiembrie 2026, în intervalul 17:00-20:00. Participanții sunt rugați să se prezinte cu cel puțin 15 minute înainte de ora de start.
Art. 3 - Condiții de participare
Pot participa persoane care au împlinit vârsta de 14 ani, fără limită maximă de vârstă. Participarea este gratuită. Pentru participanții minori este necesar acordul părintelui/reprezentantului legal. 
[bookmark: _GoBack]În cazul în care se înscriu mai mult de 16 participanți, înainte de turneul final va fi organizată o etapă de calificare. În urma ei vor fi desemnați cei 16 jucători care vor participa la turneul final din cadrul Nocturnei Bibliotecii, în data de 20 noiembrie 2026.



Art. 4 - Înscrierea
Înscrierile se realizează în perioada 08.10.2026-30.10.2026, la sediul bibliotecii, la Sala Multimedia, etaj 1. Înscrierea este individuală. Prin înscriere, participantul confirmă că a luat cunoștință de regulament și se obligă să îl respecte. 
Înscrierea este individuală și nu garantează automat participarea la turneul final în situația în care numărul persoanelor înscrise depășește 16.
Dacă numărul lor este mai mare de 16, se va organiza o etapă de calificare, conform unui program comunicat la finalul perioadei de înscriere. În urma calificărilor, primii 16 jucători vor intra în turneul final.
Dacă sunt 16 participanți sau mai puțini înscriși, toți vor intra direct în turneul din 6 noiembrie.
Art. 5 - Platforma și formatul competiției
Competiția se desfășoară pe PlayStation 5, în jocul EA SPORTS FC 24, în format 1 vs 1, meci local. Turneul final va avea 16 participanți, stabiliți direct, dacă numărul celor înscriși nu depășește 16, sau în urma etapei de calificare, dacă numărul numărului este mai mare.
Sistemul este eliminatoriu: optimi de finală - 8 meciuri; sferturi de finală - 4 meciuri; semifinale - 2 meciuri; finala mică - 1 meci; finala mare - 1 meci. Tabloul inițial se stabilește prin tragere la sorți.

Art. 6 - Regulile meciurilor
Meciurile din optimi, sferturi, semifinale și finala mica se dispută în două reprize a câte 5 minute. Finala se dispută în două reprize a câte 6 minute. În caz de egalitate se joacă prelungiri și, dacă este necesar, lovituri de departajare. Participanții pot alege orice echipă de club disponibilă în joc; este permisă alegerea aceleiași echipe de către ambii adversari. Pentru alegerea echipei și pregătirea meciului se acordă maximum 2 minute. Setările generale ale jocului sunt stabilite de organizator și sunt identice pentru toți participanții.
Art. 7 - Comenzi și setări personale
Participanții pot utiliza configurația comenzilor cu care sunt obișnuiți, cu condiția ca modificările să fie efectuate înainte de începerea meciului și să nu întârzie competiția. Un meci nu va fi reluat pentru o alegere greșită a echipei sau a setărilor efectuată de participant.
Art. 8 - Prezența și întârzierea
Participanții trebuie să fie disponibili atunci când sunt chemați pentru disputarea meciului. În cazul neprezentării după chemarea de către organizator și după un termen de așteptare de maximum 5 minute, organizatorul poate declara meciul pierdut prin forfait.
Art. 9 - Probleme tehnice
În cazul unei defecțiuni a consolei, controllerului, ecranului sau al unei întreruperi a jocului care nu este imputabilă participanților, organizatorul decide continuarea sau reluarea meciului, ținând cont de momentul și scorul la care s-a produs întreruperea.
Art. 10 - Conduită și fair-play
Participanții trebuie să manifeste un comportament civilizat și respectuos față de adversari, public și organizatori. Sunt interzise injuriile, comportamentul agresiv, distragerea intenționată a adversarului, deteriorarea echipamentelor și orice acțiune care perturbă competiția. În funcție de gravitate, organizatorul poate aplica avertisment, pierderea meciului sau eliminarea din turneu.
Art. 11 - Clasament și premii
Se acordă premiile I, II si III. Locul III se stabilește prin finala mică disputată între cei doi participanți învinși în semifinale. Natura premiilor va fi comunicată de organizator. Premiile se acordă personal câștigătorilor, în condițiile stabilite de organizator.
Art. 12 - Date cu caracter personal și imagini
Datele solicitate la înscriere vor fi utilizate pentru organizarea și administrarea turneului, potrivit regulilor aplicabile instituției. Informarea privind fotografierea/filmarea și utilizarea imaginilor în comunicarea publică a evenimentului se realizează distinct, iar pentru minori se vor respecta condițiile aplicabile acordului reprezentantului legal.
Art. 13 - Dispoziții finale
Situațiile neprevăzute de prezentul regulament sunt soluționate de organizator, cu respectarea principiilor de echitate și fair-play. Organizatorul poate adapta programul meciurilor atunci când desfășurarea evenimentului o impune, fără a afecta egalitatea de tratament a participanților.
Organizator,
Biblioteca Municipală „Radu Rosetti” Onești
Bibliotecar Dima Otilia
Bibliotecar Sălbatecu Cristina 

